b'\n_START_ARTICLE_\nIztrebljevalec\n_START_SECTION_\nVsebina\n_START_PARAGRAPH_\nLos Angeles, novembra 2019. Nekdanjega policista Ricka Deckarda (Harrison Ford) pridr\xc5\xbei policist Gaff (Edward James Olmos) in ga odpelje k njegovemu prej\xc5\xa1njemu nadrejenemu, Bryantu (M. Emmet Walsh). Deckard je bil neko\xc4\x8d iztrebljevalec, \xc4\x8digar naloga je bilo iskanje umetno ustvarjenih \xc4\x8dlove\xc5\xa1kih klonov, imenovanih replikanti, in njihovo \xc2\xbbupokojevanje\xc2\xab\xc2\xa0(evfemizem za eksterminacijo). Bryant mu pove, da so \xc5\xa1tirje pri\xc5\xa1li brez dovoljenja na Zemljo, verjetno z namenom da bi si podalj\xc5\xa1ali \xc5\xbeivljenje. Replikanti so produkt podjetja Tyrell Corporation, ustvarjeni za nevarna dela v vesolju in imajo \xc5\xbeivljenjsko dobo omejeno na \xc5\xa1tiri leta, saj sicer razvijejo \xc4\x8dustva in postanejo nestabilni. Deckard si ogleda videoposnetek, na katerem iztrebljevalec Holden opravlja Voight-Kampffov preskus na replikantu Leonu (Brion James). Preskus je namenjen ugotavljanju, ali je subjekt replikant, in temelji na \xc4\x8dustvenih odzivih na vpra\xc5\xa1anja. Na posnetku Leon pobesni ob vpra\xc5\xa1anju o njegovi mami in ustreli Holdna. Bryan nato naro\xc4\x8di Deckardu, naj upokoji Leona in ostale tri replikante: Roya Battyja (Rutger Hauer), Zhoro (Joanna Cassidy) in Pris (Daryl Hannah). Deckard sprva zavrne, vendar mu Bryant posredno zagrozi, zato nejevoljno sprejme nalogo._NEWLINE_S preiskavo pri\xc4\x8dne na sede\xc5\xbeu Tyrell Corporation pri dr. Eldonu Tyrellu (Joe Turkel), da bi ugotovil, ali Voight-Kampffov preskus deluje na najnovej\xc5\xa1ih modelih. Tam odkrije, da je njegova asistentka Rachael (Sean Young) eksperimentalni model replikanta, ki so ji vcepili la\xc5\xbene spomine za \xc4\x8dustveno stabilnost in misli, da je \xc4\x8dlovek. Njeno identiteto lahko potrdi \xc5\xa1ele po dolgotrajnem izpra\xc5\xa1evanju._NEWLINE_V nadaljevanju Deckard zasleduje replikante, ti pa i\xc5\xa1\xc4\x8dejo Tyrella, da bi ga prisilili, da jim podalj\xc5\xa1a \xc5\xbeivljenje. Roy in Leon odkrijeta laboratorij za izdelavo replikantskih o\xc4\x8des in nadarjenega genetika J.F. Sebastiana (William Sanderson), ki dela za Tyrella. Rachael obi\xc5\xa1\xc4\x8de Deckarda v njegovem stanovanju in ga posku\xc5\xa1a z dru\xc5\xbeinsko fotografijo \xc5\xa1e enkrat prepri\xc4\x8dati, da je \xc4\x8dlovek. Deckard ji pove, da gre za la\xc5\xbene spomine, zato Rachael v solzah odide. Medtem Pris najde Sebastiana in z manipuliranjem posku\xc5\xa1a pridobiti njegovo zaupanje._NEWLINE_Deckard prei\xc5\xa1\xc4\x8de Leonovo hotelsko sobo in najde fotografijo Zhore ter sinteti\xc4\x8dno ka\xc4\x8djo lusko, ki ga pripelje do lokala s sla\xc4\x8dipuncami, kjer ona dela. Ubije Zhoro, kmalu po tem pa mu Bryant naro\xc4\x8di, naj odstrani tudi Rachael, ki je medtem izginila. Deckard nekega dne opazi Rachael v mno\xc5\xbeici in jo zasleduje, nakar ga napade Leon, ki pa ga ubije Rachael z Deckardovo pi\xc5\xa1tolo. Deckard in Rachael se vrneta v njegovo stanovanje. V pogovoru ji obljubi, da je ne bo lovil, ko ho\xc4\x8de ona oditi, pa jo prisili v poljub._NEWLINE_Roy pride do Sebastianovega stanovanja in pove Pris, da so ostali mrtvi. Sebastian ju podpira v njuni nameri, saj, kot pove, je podoben replikantom zaradi\xc2\xa0\xc2\xbbMetuzalemovega sindroma\xc2\xab, genetske bolezni, ki bo tudi njemu mo\xc4\x8dno skraj\xc5\xa1ala \xc5\xbeivljenje. Royu pomaga priti v Tyrellovo stanovanje, kjer Roy od svojega stvaritelja zahteva podalj\xc5\xa1anje \xc5\xbeivljenja, vendar mu ta pove, da to ni mogo\xc4\x8de. Na koncu ga Roy ubije. Sebastian zbe\xc5\xbei proti dvigalu, Roy pa mu sledi in se na koncu spusti z dvigalom sam. Glas preko policijskega radia naka\xc5\xbee, da je ubil tudi Sebastiana._NEWLINE_Deckard medtem vstopi v Sebastianovo stanovanje, kjer ga iz zasede napade Pris, a mu jo uspe ubiti ravno, ko se vrne Roy. Ta prav takrat za\xc4\x8dne umirati, a se po\xc5\xbeene za Deckardom in ga preganja do strehe. Deckard posku\xc5\xa1a sko\xc4\x8diti na sosednjo zgradbo, a mu spodrsne, zato nemo\xc4\x8dno obvisi med zgradbama. Roy lahkotno presko\xc4\x8di vrzel in ujame Deckarda ravno, ko je ta popustil prijem, ter ga re\xc5\xa1i. Nato po oto\xc5\xbenem monologu o svojih spominih, ki bodo \xc2\xbbizgubljeni v \xc4\x8dasu ... kot solze v de\xc5\xbeju\xc2\xab, umre. Takrat se na drugi strani pojavi Gaff in mu zakli\xc4\x8de: \xc2\xbb\xc5\xa0koda, da ne bo pre\xc5\xbeivela, pa vendar, kdo bo?\xc2\xab\xc2\xa0Deckard se vrne v svoje stanovanje in najde odprta vrata, notri pa spe\xc4\x8do Rachael. Ko odhajata, Deckard opazi majhnega samoroga iz origamija na tleh, kar ga spomni na Gaffove besede. Z Rachael hitro zapustita stanovanje.'